PATVIRTINTA

Žiežmarių gimnazijos

direktoriaus 2016 m. spalio 3 d.

įsakymu Nr. V-

**KAIŠIADORIŲ R. ŽIEŽMARIŲ GIMNAZIJA**

**PRIEŠMOKYKLINIO UGDYMO ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Žiežmarių gimnazijos Priešmokyklinio ugdymo organizavimo tvarkos aprašas (toliau – Tvarkos aprašas) nustato bendruosius priešmokyklinio ugdymo reikalavimus, priešmokyklinio ugdymo organizavimą ir finansavimą Žiežmarių gimnazijoje.

2. Priešmokyklinis ugdymas Žiežmarių gimnazijoje organizuojamas vadovaujantis Priežmokyklinio ugdymo tvarkos aprašu, patvirtintu Lietuvos Respublikos švietimo ir mokslo ministro 2013 m. lapkričio 21 d. įsakymu Nr.V-1106 (Lietuvos Respublikos švietimo ir mokslo ministro 2016 m. liepos 22 d. įsakymo Nr.V-674 redakcija).

3. Priešmokyklinis ugdymas vykdomas Žiežmarių gimnazijoje pagal vienerių metų priešmokyklinio ugdymo bendrąją programą (toliau – Programa).

4. Mokslo metai prasideda rugsėjo 1 d., baigiasi rugpjūčio 31 d.

5.Vaikų priėmimas į Žiežmarių gimnazijos priešmokyklinio ugdymo grupes organizuojamas vadovaujantis „Centralizuoto vaikų priėmimo į Kaišiadorių rajono savivaldybės švietimo įstaigų ikimokyklinio ir priešmokyklinio ugdymo grupes tvarkos aprašu“, patvirtintu Kaišiadorių rajono savivaldybės administracijos direktoriaus 2010 m. spalio 27 d. įsakymu Nr.V1-818.

**II SKYRIUS**

**BENDRIEJI PRIEŠMOKYKLINIO UGDYMO REIKALAVIMAI**

6. Priešmokyklinis ugdymas:

6.1. pradedamas teikti vaikui, kai tais kalendoriniais metais jam sueina 6 metai;

6.2. gali būti teikiamas anksčiau tėvų (globėjų) prašymu, vadovaujantis Vaiko brandumo mokytis pagal priešmokyklinio ir pradinio ugdymo programas įvertinimo tvarkos aprašu, patvirtintu Lietuvos Respublikos švietimo ir mokslo ministro 2005 m. spalio 29 d. įsakymu Nr. ISAK-2173 „Dėl Vaiko brandumo mokytis pagal priešmokyklinio ir pradinio ugdymo programas įvertinimo tvarkos aprašo patvirtinimo“, bet ne anksčiau, negu jam tais kalendoriniais metais sueina 5 metai;

6.3. nėra teikiamas vaikui, kuriam tais kalendoriniais metais sueina 7 metai, išskyrus atvejus, nustatytus Tvarkos aprašo 6.4. papunktyje;

6.4. gali būti teikiamas ilgiau nei vienerius metus vaikui, kuriam reikia nuolatinės kvalifikuotų specialistų pagalbos bei sveikatą tausojančio dienos režimo, tėvų (globėjų) prašymu ir vadovaujantis Vaiko, kuriam tais kalendoriniais metais sueina 7 metai ir kuriam reikalinga nuolatinė kvalifikuotų specialistų pagalba bei sveikatą tausojantis dienos režimas, ugdymo ikimokyklinio ugdymo įstaigoje arba namuose pagal vaiko ugdymosi poreikiams pritaikytą ugdymo programą organizavimo tvarkos aprašu, patvirtintu Lietuvos Respublikos švietimo ir mokslo ministro 2007 m. rugsėjo 14 d. įsakymu Nr. ISAK-1836 „Dėl Vaiko, kuriam tais kalendoriniais metais sueina 7 metai ir kuriam reikalinga nuolatinė kvalifikuotų specialistų pagalba bei sveikatą tausojantis dienos režimas, ugdymo ikimokyklinio ugdymo įstaigoje arba namuose pagal vaiko ugdymosi poreikiams pritaikytą ugdymo programą organizavimo tvarkos aprašo patvirtinimo“;

6.5. vaikui, kuriam nustatyti specialieji ugdymosi poreikiai, Programa yra pritaikoma vadovaujantis Mokinių, turinčių specialiųjų ugdymosi poreikių, ugdymo organizavimo tvarkos aprašu.

7. Priešmokyklinio ugdymo organizavimo forma yra priešmokyklinio ugdymo grupė (toliau – Grupė).

8. Grupės darbo / veiklos ypatumų visuma – ugdymo vieta, trukmė, teikiamos paslaugos vaikui (švietimo pagalba ir kita), asmenų, dirbančių Grupėje, skaičius – yra vadinama priešmokyklinio ugdymo organizavimo modeliu (toliau – Modelis).

9. Modelių sąrašą tvirtina Kaišiadorių rajono savivaldybės Taryba (2016 m. liepos 28 d. sprendimas Nr.V17-236 „Dėl Kaišiadorių rajono savivaldybės mokyklų, vykdančių priešmokyklinio ugdymo organizavimo modelių jose sąrašo patvirtinimo“).

10. Priešmokyklinio ugdymo programą įgyvendina priešmokyklinio ugdymo pedagogai. Planuodami grupės ugdomąją veiklą, individualizuoja ugdymo tikslus ir turinį atsižvelgdamas į bendrą grupės specifiką ir individualius vaikų poreikius, gimnazijos ir regiono ypatumus.

11. Grupėje vaikų skaičius negali viršyti pagal amžiaus grupes Lietuvos higienos normoje HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtintoje Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“, nurodyto vaikų skaičiaus.

**III. PRIEŠMOKYKLINIO UGDYMO ORGANIZAVIMAS GIMNAZIJOJE**

1. Gimnazijoje, atsižvelgiant į Kaišiadorių rajono savivaldybės tarybos patvirtintus priešmokyklinio ugdymo modelius ir Švietimo skyriaus vedėjo įsakymu del vaikų priėmimo, formuojamos grupės ir:

12.1 su tėvais (globėjais, rūpintojais) aptariamos ir pasirašomos sutartys, kuriose nurodoma: mokymo sutarties šalys, ugdymo Programa, jos pradžios ir pabaigos laikas, šalių įsipareigojimai, mokymo sutarties terminas (ne ilgesnis nei vieneri metai, išskyrus atvejus nustatytus Tvarkos aprašo 6.4 papunktyje, sutarties keitimo, nutraukimo pagrindai ir padariniai;

12.2. rūpinamasi, kad tėvai (globėjai, rūpintojai) užtikrintų vaiko punktualų ir reguliarų lankymą. Jei vaikas negali atvykti į gimnaziją, tėvai (globėjai, rūpintojai) privalo informuoti gimnaziją;

12.3. vaiko lankomumas yra žymimas ir stebimas elektroniniame TAMO dienyne.

13. Iki einamųjų metų rugsėjo 9 dienos priešmokyklinio ugdymo pedagogai parengia grupės ugdomosios veiklos planą pagal patvirtintą priešmokyklinio ugdymo modelį. Ugdomosios veiklos planą tvirtina kuruojantis vadovas.

14. Priešmokyklinio ugdymo pedagogas:

14.1. organizuoja ugdomąją veiklą pagal Programą, atsižvelgdamas į patvirtinto Modelio ypatumus, individualius vaikų poreikius. Nepriklausomai nuo Modelio, priešmokyklinio ugdymo procesas yra vientisas, neskaidomas į atskiras sritis (atskirus dalykus) ir vyksta integruotai visą Modelyje nustatytą laiką;

14.2. siekdamas dermės ir ugdymo tęstinumo tarp priešmokyklinio ir pradinio ugdymo programų, yra susipažinęs su pradinio ugdymo programos nuostatomis, skirtomis pirmai klasei;

14.3. vertina vaikų pažangą ir pasiekimus vadovaudamasis Programa;

14.4. per 4 savaites nuo Programos pradžios atlieka vaikų pirminį pasiekimų vertinimą, baigus priešmokyklinio ugdymo Programą vaikų pasiekimų vertinimas atliekamas nuo einamųjų metų gegužės 15 d. iki birželio 1 d.;

14.5. pagal gimnazijos pasirinktą formą vaikų pasiekimus fiksuoja vaiko pasiekimų apraše;

14.6. įgyvendinęs Programą, atlieka vaikų galutinį pasiekimų vertinimą parengia rekomendaciją pradinių klasių mokytojui;

14.7. vaiko, turinčio specialiųjų ugdymosi poreikių, pasiekimus vertina kartu su švietimo pagalbos specialistu(-ais), dirbusiu(-iais) su vaiku;

14.8. vaikų pažangą Programos įgyvendinimo laikotarpiu vertina nuolat, pasirinkdamas vertinimo būdus ir metodus;

14.9. atlieka kitus darbus, nurodytus jo pareigybės aprašyme.

15. Priešmokyklinio ugdymo programos įgyvendinimo nuolatinę priežiūrą, kontrolę vykdo direktoriaus pavaduotojas ugdymui.

16. Programos įgyvendinimo laikotarpiu vaikų, ugdomų pagal priešmokyklinio ugdymo programą, atostogos organizuojamos pagal bendrojo ugdymo mokykloms nustatytą mokinių atostogų laiką.

17. Už priešmokyklinio ugdymo programos įgyvendinimą ir ugdymosi aplinkos formavimą atsakingas kuruojantis šią gimnazijos veiklos sritį direktoriaus pavaduotojas ugdymui.

**IV. BAIGIAMOSIOS NUOSTATOS**

18. Programa finansuojama iš valstybės biudžeto, vadovaujantis Mokinio krepšelio lėšų apskaičiavimo ir paskirstymo metodika, savivaldybių biudžetų lėšomis. Tėvų atlygis už vaikų išlaikymą grupėje, veikiančioje pagal II modelį, nustatytas Kaišiadorių rajono savivaldybės tarybos 2015 m. spalio 29 d. sprendimu Nr.V17-419 „Dėl atlyginimo už vaiko išlaikymą Kaišiadorių rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, nustatymo ir atlyginimo už vaiko išlaikymą Kaišiadorių rajono savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, mokėjimo tvarkos aprašo patvirtinimo“

19. Gimnazijos direktorius yra atsakingas už šios Tvarkos įgyvendinimą.

\_\_\_\_\_\_\_\_\_\_\_\_\_\_\_\_\_\_\_\_